དེ་ནི་ཁྱོ་བོ་འགྲོ་ཁའི་སྔ་དགོང་མོ་སྟེ།སྒྱུག་མོས་བྱིས་པ་ཆེ་བ་གཉིས་ཀ་ཁྲིད་ནས་གཞོགས་ཁང་དུ་ཉལ་བར་ཕྱིན་པས།ཁོ་བཟའ་ཟླ་གཉིས་ཀ་ཚ་ཐབ་འདིའི་སྟེང་དུ་ཉལ་བ་ཡིན།དེའི་དུས་བུ་ཕྲུག་བཙའ་བའི་ཟླ་ལ་བསླེབ་པར་ཉེ་བས།མོའི་ཕོ་བ་ནི་ལུག་གི་གྲོད་པུ་བཞིན་དུ་ཧ་ཅང་ཆེ།ལྷ་བུས་བྱིས་པ་སྔོན་མ་དག་བཙའ་ཁ་དང་ཆ་འདྲ་བར་རྩུབ་རེག་ཆེ་བའི་ལག་པ་དེས་མོའི་ཕོ་བར་རེག་རེག་བྱེད་པའི་མཚུངས་སུ།རྣ་བ་མོའི་ཕོ་བར་གཏད་ནས་ཉན་ཏེ་ཕོ་མོ་གང་ཡིན་གྱི་དཔྱད་པའང་གཏོང་བར་བྱེད།ཁོ་གཉིས་ཀྱིས་མཚན་མོ་དེར་དགའ་རྩེད་གླེང་མོལ་བྱས་ཏེ་གཉིད་ཡེ་ནས་མ་ཡོང་།མི་ཡོང་དོན་ནི་ཁྱོ་བོས་མོ་ལ་ཡར་སྔོན་དང་འདྲ་བར་བྱིས་པ་བཙའ་དུས་ཟོག་ཁང་དུ་སོང་ན་བཟང་ཚུལ་དང་།ཟླ་ནང་དུ་རང་ལུས་ལ་བདག་བྱས་ནས་འཁྱག་ཏུ་མི་འཇུག་པ།བྱིས་པ་གཞན་དག་དང་འདྲ་བར་ཕྲུ་གུ་འདིར་ཡང་ནུ་མ་ལོ་གཅིག་ལྷག་ལ་ལྡུད་དགོས་ཚུལ་བཅས་བཤད་པར་མ་ཟད།ད་དུང་རེབ་འདིར་ཕྲུ་གུ་ནི་བུ་མོ་ཞིག་ཡིན་སྲིད་ལ།བུ་ཞིག་སྐྱེས་ཚེ་ཁྱོད་ལ་རིག་ངེས་པ་དང་།བུ་མོ་ཞིག་ཡིན་ཚེ་རང་ཉིད་དང་འདྲ་ངེས་པ་ཡིན་ཅེས་སྨྲ་ཞོར་འོ་ཡང་ཡང་བྱས་སོང་།ད་ནི་རང་གིས་ཁོར་བུ་མོ་ཞིག་བཙས་ཟིན་ལ།བུ་མོའི་ཁ་རིས་ངོ་ཚུགས་ཁོ་དང་ཨ་ན་མ་ན་ཞིག་ཡོད་འདུག་པས།ཁོ་ཕྱིར་ཡོང་ནས་མཐོང་ཚེ་བཞིན་ལ་འཛུམ་དཀར་གྱི་མེ་ཏོག་དགོད་ངེས།རྗེས་སུ་ད་རུང་ཚེ་དཀར་ལ་རིག་འདྲའི་བྱིས་པ་དགོས་ཞེས་སྨྲ་ཡང་སྲིད